Januarie | 2022 | Om te probeer verstaan
Monthly Archives: Januarie 2022
Posted on Januarie 10, 2022 by Retha Faurie | Lewer kommentaar
Vroeg in die jaar lees heelwat mense gewoonlik my reeks resensies van 9 jaar gelede – Ienie Mienie Maainie Mou – watterkategesemateriaal moet my gemeente kies?
Vandag praat ek oor 'n les-webblad waarmee ek laat verlede jaar eers kennis gemaak het, naamlik KIX Kinders.
Eerstens moet ek erken dat ek nog nooit hierdie lesreeks gebruik het met kinders nie.
Ek het wel oor die algemeen 'n oorsig oor lesboeke se se name en temas en aparte lesse se name bekyk, en gedink hoe dit saamwerk. Ek het dan ook so 10 lesse individueel deurgelees en myself vrae gevra soos watter ouderdom dit voor werk.
> Ddie lesse wat ek individueel deurgekyk het lyk kindervriendelik met heelwat aktiwiteite, en veral reg vir Gr. 1-3s. (Meeste gemeentes het deesdae min kinders en het kinders van Gr 1-6, of van kleuters tot Gr. 6, in een groep. Enige materiaal vir so 'n groep sal soms baie eenvoudig vir 'n 12-jarige of moeilik vir 'n 5-jarige wees.) Met 'n groep van slegs en alleenlik Gr. 4-6, of slegs en alleenlik Gr 4-7, sal ek dalk eerder iets spesifiek gemik op daardie ouderdom aanbeveel.
> Ek het gesoek op die blad vir verwysing na 'n denominasie, maar sien nie so iets nie. Ek vind egter niks in my oorsig wat problematies vir 'n Christelike kerk sal wees nie.
> Ek hou baie daarvan dat dit voorstelle vir stil word aan die begin van lesse insluit. En dat dit soms die seenbede van "Die Here sal jou seën en jou beskerm… Sy vrede gee" insluit – ek wil nie daardie mooi ding in die "grootmense se kerkdiens" los nie.
> Een van die dinge wat moeilik is in die opstel van 'n kategeseprogram is die volgorde van lesse:
Mens kan byvoorbeeld by Genesis begin en jare lank net Ou Testamentiese lesse aanbied voor jy by lesse oor Jesus uitkom. Dit sal 'n chronologiese aanbieding wees. 'n Ander benadering sou wees om elke jaar iets uit die vroegste Bybelboeke, dan iets uit latere Ou Testamentiese geskiedenis, dan iets uit die profete, dan 'n paar lesse oor die lewe, sterwe en opstanding van Jesus, en dan 'n paar lesse oor die vroeë kerk en Nuwe Testamentiese briewe aan te bied, chronologies elke jaar. Of mens kan tematies werk.
Hierdie program werk in daardie opsig anders as meeste wat ek al gesien het: As mens die program volg soos as jy jou muispyl oor die hofie "Argief/ aparte lesse" het, lyk dit of 2 jaar sal om gaan sonder om van Jesus te praat: 2020 was oor die pentateug, 2021 oor die rigters en profete. Volg mens hom in die volgorde van die boeke wat beskikbaar is of gaan word, gaan jy ook omtrent 2 jaar (uit 6) lank nie van Jesus praat in die Sondagskool nie: Boek 1-8 uit die 24 boeke (elke boek het blykbaar 6 lesse, dus omtrent 4 boeke per jaar) is net ou Testament. Ek dink nie dis ideaal om vir 2 jaar in die kategese byna nie Jesus te noem nie. Maar ek erken geredelik dat kategete kwalik twee jaar sal gaan sonder om van Jesus te praat, selfs as hulle Ou Testament lesse aanbied sal hulle Jesus iewers noem en oor hom sing. Buitendien het KIX
spesifieke lesse vir jaarlikse geleenthede soos Kersfees en Paasfees (op 'n ekstra blad) wat mens by die program kan inwerk: https://kixkinders.co.za/ander-lesse/ Uiteraard gaan Paasfeeslesse, Kersfeeslesse en Hemelvaartslesse oor Jesus.
> Dit lyk of die program heeltemal gratis volledig op hulle webblad beskikbaar gestel word aan gemeentes. Baie, baie dankie, dan, KIX, vir julle onbaatsugtige werk! Hierdie prent (van hulle blad af saamgestel vir resensiedoeleindes) wys wat tans beskikbaar is (op pienk) en wat hulle reken binnekort beskikbaar sal wees (op wit):
KIX handboek-PDFs van ses lesse elk. Die materiaal op lings is nou beskikbaar, materiaal op regs kom glo binnekort.
In kort: As jy met Gr 1-3 veral, maar ook oor die algemeen met 'n groep van kleuters af tot ouer laarskoolkinders werk, is wat ek gesien het van hierdie materiaal goed – ek wil graag meer sien en sal dit met liefde kan gebruik in 'n gemeente wat hiermee wil werk.